आप लेखकों की बिरादरी में भी यह भेदभाव साफतौर पर देख सकते हैं। वंचित तबके की महिला लेखकों को मुख्यधारा के लेखक अपने साथ ही नहीं बैठाना चाहते। जब प्रतिनिधित्व की ज़रूत पड़ती है तो कहीं भी दलित महिला लेखक का नाम नहीं लिया जाता। मैंने जब दलित स्त्रीवाद पर लिखना शुरू किया तो दूसरी महिला लेखकों ने सवाल उठाए। हमारी एक साथी ने कहा कि आप नया आंदोलन क्यों खड़ा करना चाहती हैं? क्या ऐसा करके नाम कमाना चाहती हैं? दरअसल जब लिखने की बात आती है दूसरे तबके के लेखकों को लगता है कि लिखना तो हमारी बपौती है। भला कोई दलित स्त्री लेखन कैसे कर सकती है? दलित औरतों के लेखन के मुद्दों पर भी सवाल उठते हैं कि क्या आप गुज़रे ज़माने की बातें लिख रही हैं? अभी भी वहीं अटकी हैं? वगैरह वगैरह। लेकिन हमारे लेखन में वह समस्याएं झलकती हैं जिससे हम जूझते आ रहे हैं। जाति उत्तपीड़न, दैहिक शोषण, गैरबराबरी। बाकियों के लिए यह मुद्दा नहीं है क्योंकि वह इन समस्याओं से गुज़रती नहीं। हमारे लिए तो यह आज भी मुद्दा है। कई सालों पहले का एक वाकया है जिसका जि़क्र ज़रूरी है। हमारे एक साथी लेखक हैं। उन्हें काफी प्रगतिशील लेखक भी कहा जाता है। उन्होंने मुझे देखकर कहा कि मायावती तो कुछ कर नहीं रहीं। मैंने उनसे पूछा कि क्या मैं दलित हूं इसलिए यह सवाल मुझसे ही पूछा जाना चाहिए? मैंने तो आपसे कभी नहीं पूछा कि वृंदा करात क्या कर रही हैं?